TITLE ยันไร้ผลกระทบคุมเข้มปล่อยกู้อสังหาฯ คาดรายได้ปีนี้แตะพันลบ.
TITLE ยันไร้ผลกระทบคุมเข้มปล่อยกู้อสังหาฯ คาดรายได้ปีนี้แตะพันลบ.
28 ก.พ. 2562

นายศศิพงษ์ ปิ่นแก้ว ประธานเจ้าหน้าที่บริหารร่วม บริษัท ร่มโพธิ์ พร็อพเพอร์ตี้ จำกัด (มหาชน) หรือ TITLE เปิดเผยว่า ผลการดำเนินงานในปี 2561 มีรายได้อยู่ที่ 311.73 ล้านบาท เพิ่มขึ้น 6.07% จากปีก่อน เนื่องจากมีการโอนกรรมสิทธิ์ห้องชุดโครงการ The Title หาดราไวย์ เฟส 3 ต่อเนื่อง และกำไรสุทธิอยู่ที่ 28.21 ล้านบาท
อย่างไรก็ตาม ผลประกอบการคาดเคลื่อนจากเป้าหมายที่วางไว้ เนื่องจากไม่สามารถโอนโครงการ The Title หาดในยางเฟส 1-2 ได้ทันในไตรมาส 4/2561 แม้ว่าโครงการดังกล่าวจะแล้วเสร็จและจดทะเบียนนิติบุคคลอาคารชุดแล้วในเดือนพฤศจิกายน 2561 และเดิมบริษัทฯคาดการณ์ว่าจะสามารถดำเนินการโอนได้ในเดือนธันวาคม 2561 โดยเป็นช่วงเวลาที่ลูกค้าชาวต่างชาติเข้ามาท่องเที่ยวและพร้อมโอนจำนวนมาก ไม่สามารถดำเนินการตามเป้าหมายที่กำหนดไว้ เนื่องจากราคาประเมิน ซึ่งออกโดยหน่วยงานราชการแล้วเสร็จในเดือนมกราคม 2562 ซึ่งเป็นเรื่องขั้นตอนและระเบียบปฏิบัติของทางหน่วยงานราชการที่เกี่ยวข้อง ทำให้ส่งผลกระทบต่อการรับรู้รายได้ของบริษัทฯล่าช้าออกไป
“อย่างไรก็ตาม ฝ่ายบริหารขอกล่าวคำขอโทษมายังผู้ถือหุ้นและนักลงทุนทุกท่านสำหรับการคาดการณ์ที่ผิดพลาดไปในปี 2561 แม้ว่าสาเหตุจะมาจากปัจจัยที่ควบคุมไม่ได้ก็ตาม ทั้งนี้ขอให้เชื่อมั่นว่าทิศทางของปีนี้น่าจะดี เพราะเป็นเพียงการชะลอการโอนเท่านั้น ซึ่งขณะนี้เริ่มรับรู้การโอนกรรมสิทธิ์ตั้งแต่เดือนมกราคม 2562 เป็นต้นมาแล้ว” นายศศิพงษ์ กล่าว
ทั้งนี้ ที่ประชุมคณะกรรมการบริษัทฯ มีมติอนุมัติการจ่ายเงินปันผลเป็นหุ้นในอัตราหุ้นละ 0.25 บาทให้แก่ผู้ถือหุ้นเดิมในสัดส่วน 2 หุ้นเดิมต่อ 1 หุ้นปันผล  และจ่ายปันผลเป็นเงินสดในอัตราหุ้นละ 0.0277777778กำหนดรายชื่อผู้มีสิทธิได้รับปันผล (Record date) 10 พ.ค. 2562 วันที่ไม่ได้รับสิทธิปันผล(XD) 9 พ.ค.25662 และกำหนดจ่ายปันผลวันที่ 24 พ.ค. 2562 โดยมีการประชุมผู้ถือหุ้นเพื่อพิจารณาในวันที่ 29 เมษายน 2562
ทั้งนี้เป็นการนำกำไรสะสมทั้งหมดของผู้ถือหุ้นเดิมก่อนนำบริษัทเข้าจดทะเบียนในตลาดหลักทรัพย์ฯมาจ่ายให้กับผู้ถือหุ้นทั้งหมดในปัจจุบัน โดยเชื่อว่าการจ่ายเงินปันผลเป็นหุ้นดังกล่าว ถือเป็นการตอบแทนแก่ผู้ถือหุ้นที่มีอุปการะคุณกับบริษัทฯ ด้วยดีเสมอมา โดยคาดการณ์ว่ารายได้ในปี 2562 น่าจะอยู่ที่ระดับ 1,000 ล้านบาท ดีกว่าที่เคยคาดการณ์ไว้ที่ 900 ล้านบาท เพราะยอดโอนของไตรมาส 4/2561 ที่ล่าช้าออกไป จะกลับเข้ามาบันทึกเป็นยอดโอนเพิ่มในปีนี้เป็นต้นไป
โดยปัจจุบันบริษัทฯมีมูลค่างานในมือ (backlog) ประมาณ 1,600 ล้านบาท และรับเงินล่วงหน้าแล้วเกือบ 900 ล้านบาท ตลอดจนมีที่ดินรอการพัฒนารองรับอนาคตอีก 70-80 ไร่ ซึ่งสามารถพัฒนาโครงการได้อีกประมาณ 6-9 ปี และมีตลาดลูกค้าที่เติบโตขึ้นอย่างต่อเนื่อง จึงมั่นใจว่า TITLE จะยังคงเติบโตอย่างแข็งแกร่งต่อไป
ทั้งนี้ TITLE เป็นผู้พัฒนาอสังหาฯ ที่ไม่ได้รับผลกระทบจากมาตรการควบคุมสินเชื่อของธนาคารแห่งประเทศไทย (ธปท.) รวมถึงแนวโน้มอัตราดอกเบี้ยที่อาจเพิ่มขึ้นในอนาคต เนื่องจากลูกค้ากว่า 80% เป็นชาวต่างชาติ ไม่ได้ใช้สินเชื่อจากสถาบันการเงิน ตลอดจนการรับเงินดาวน์สูง 50-75% ทำให้ โครงการของบริษัทฯใช้เงินกู้เพื่อโครงการในสัดส่วนที่น้อยมาก